SKRIFTLIG FORESPØRGSEL E-1174/02

af Toine Manders (ELDR) til Kommissionen

(24. april 2002)

Om: Medievirksomheders magtposition

Efter at mediegruppen Kirch for nylig er gået konkurs, må professionelle tyske fodboldorganisationer påregne, at de fra næste sæson ikke modtager de budgetterede 358 mio. EUR for tv-senderettigheder. Klubberne befinder sig således mellem Skyllas og Karybdis, idet spillerlønningerne hænger som et damoklessværd over klubberne. Konkursen viser, hvordan en hel branche kan blive ruineret, hvis den er uforholdsmæssigt stærkt afhængig af en enkelt virksomhed. Situationen i Tyskland er ikke noget enestående tilfælde. Også i andre medlemsstater er fodboldbranchen for en uforholdsmæssigt stor del af indtægterne afhængig af medievirksomheder med monopolagtige kendetegn.

1. Er Kommissionen bekendt med Kirch-gruppens fallit?

2. Er det Kommissionens opfattelse, at der i denne sammenhæng er tale om en acceptabel karteldannelse, når en hel branche i dette tilfælde fodboldbranchen med hensyn til indtægter er uforholdsmæssigt stærkt afhængig af et monopolforetagende, som i tilfælde af problemer trækker den pågældende branche med sig i faldet, hvorved det bliver nødvendigt at yde statstilskud til de nødstedte klubber for at tilfredsstille den offentlige opinion, hvilket vil være i strid med bestemmelserne i EU-traktatens artikel 87, hvorefter statsstøtte ikke er tilladt?

3. Er det Kommissionen bekendt, om Kirch-gruppens senderettigheder indgår i konkursboet?

4. Er Kommissionen villig til at træffe foranstaltninger til fremover at hindre sådanne metoder og i bekræftende fald hvilke foranstaltninger?

Svar afgivet på Kommissionens vegne af Mario Monti

(10. juni 2002)

1. og 3. Kommissionens kendskab til omstændighederne ved konkursbegæringen for KirchMedia GmbH & Co. KGaA og udviklingen i konkursbehandlingen bygger på offentligt tilgængelige oplysninger. KirchMedia GmbH & Co. KGaA havde på et tidligere tidspunkt erhvervet senderettighederne til fodboldkampene i den tyske første og anden bundesliga. Kommissionen har ikke nærmere kendskab til konkursbehandlingens konsekvenser for denne aftale.

2. Et kartel er en aftale mellem virksomheder, som har til formål at begrænse eller helt udelukke konkurrencen mellem disse med henblik på at opnå højere priser og øget fortjeneste for de deltagende foretagender, uden at der er nogen objektive kompenserende fordele ved aftalen. Kommissionen ligger ikke i øjeblikket inde med oplysninger, der tyder på, at Kirch-gruppen eller dele af denne har været involveret i aktiviteter af denne art for at opnå deres position på markedet.

Som det påpeges i sagen om UEFA's Champions League(1), fremmer en aftale mellem fodboldklubber om via et fodboldforbund i fællesskab at sælge medierettigheder med eneretsaftale til et enkelt tv- og radiospredningsorgan for en længere periode imidlertid oligopolistiske strukturer på tv- og radiospredningsmarkedet. Kommissionen har endnu ikke undersøgt, om dette kan gøre fodboldklubberne afhængige af køberen.

Kommissionen kender ikke til nogen foranstaltninger i strid med EF-traktatens artikel 87 til fordel for de tyske fodboldklubber.

4. Kommissionen vil fortsat nøje følge udviklingen og sikre, at EU's konkurrenceregler overholdes.

(1) IP/01/1043.